Cameron van der Burgh se ma gesels oor sy Olimpiese sukses | SARIE
"Ná die wen het ek en Cam se pa, sy broer, Andrew, en sy meisie, Jana, saam met vriende gaan uiteet om die goue medalje en wêreldrekord te vier. Toe Cameron later daar opdaag, het daar chaos uitgebreek. Almal in die restaurant wou 'n foto van hom neem. Hy kon nie eens vir ons die medalje wys nie!" sê Bev.
"Daardie goue medalje het meer hart en betekenis as net die geluk van die wen," vertel Bev. "Hy het geswem vir sy oorlede vriend, die Noorweegse swimmer Alex Dale Oen, wat vroeër vanjaar op die ouderdom van 26 aan 'n hartaanval oorlede is." Cameron wou op die podium met 'n foto van Alex staan, maar is nie toegelaat om dit te doen nie. In 'n mediakonferensie ná hy die goue medalje gewen het, het hy gesê dit het gevoel asof Alex saam met hom geswem het en hom gehelp het om te wen.
Hy is as kind met ADD gediagnoseer en sy ouers het hom aangemoedig om sport te doen om van die ekstra energie ontslae te raak. Op die ouderdom van 10 het hulle agtergekom hy het talent vir swem toe hy by die interhuis-gala gewen het. In daardie stadium het hy nog geen afrigting gehad nie. Op 11 het hy die SA skolespan gehaal en in Australië gaan deelneem. En soos hulle sê, die res is geskiedenis …